**národná rada slovenskej republiky**

VIII. volebné obdobie

Číslo: CRD-694/2023

**1524a**

**Informácia**

**Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslankýň Národnej rady Slovenskej republiky Anny MIERNEJ, Moniky KOZELOVEJ, Martiny BRISUDOVEJ a Anny ZEMANOVEJ na prijatie Deklarácie Národnej rady Slovenskej republiky o zločinoch páchaných na ukrajinských ženách a deťoch (tlač 1524)**

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhuposlankýň Národnej rady Slovenskej republiky Anny MIERNEJ, Moniky KOZELOVEJ, Martiny BRISUDOVEJ a Anny ZEMANOVEJ na prijatie Deklarácie Národnej rady Slovenskej republiky o zločinoch páchaných na ukrajinských ženách a deťoch **(tlač 1524).**

Predseda Národnej rady Slovenskej republiky svojím rozhodnutím č. 1586 z 22. marca 2023 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny s tým, že ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výbore a návrh na uznesenie Národnej rady Slovenskej republiky.

Gestorský výbor o návrhu rokoval 22. marca 2023 a v daný deň prijal k nemu uznesenie č. 131, v ktorom odporúčal Národnej rade Slovenskej republiky **schváliť** návrh poslankýň Národnej rady Slovenskej republiky Anny MIERNEJ, Moniky KOZELOVEJ, Martiny BRISUDOVEJ a Anny ZEMANOVEJ na prijatie Deklarácie Národnej rady Slovenskej republiky o zločinoch páchaných na ukrajinských ženách a deťoch.Daným uznesením uložil podpredsedovi výboru Petrovi Pollákovi podať písomnú informáciu o rokovaní vo výbore a predložiť návrh na uznesenie Národnej rady Slovenskej republiky. Výbor tiež v predmetnom uznesení poveril poslanca Jozefa Pročka ako spravodajcu výboru vystúpiť na schôdzi Národnej rady Slovenskej republiky a informovať o výsledku prerokovania vo výbore.

Prílohou tejto informácie je návrh na uznesenie Národnej rady Slovenskej republiky.

Peter Pollák v. r.

podpredseda Výboru NR SR pre ľudské práva a národnostné menšiny

PRÍLOHA

N Á R O D N Á R A D A  S L O V E N S K E J R E P U B L I K Y

VIII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

č. CRD-694/2023

Návrh

UZNESENIE

**Národnej rady Slovenskej republiky**

**z ........ marca 2023**

**k návrhu poslankýň Národnej rady Slovenskej republiky Anny MIERNEJ, Moniky KOZELOVEJ, Martiny BRISUDOVEJ a Anny ZEMANOVEJ na prijatie Deklarácie Národnej rady Slovenskej republiky o zločinoch páchaných na ukrajinských ženách a deťoch**

**Národná rada Slovenskej republiky**

**berúc do úvahy** protiprávnu, nevyprovokovanú a neopodstatnenú agresiu voči Ukrajine;

**so zreteľom** na svoje predchádzajúce uznesenia týkajúce sa Ukrajiny, najmä uznesenie z 25. februára 2022 k vojenskej agresii Ruskej federácie proti Ukrajine, uznesenie z 10. mája 2022 ktorým sa odsudzujú činy Ruskej federácie, prezidenta a hlavného veliteľa ozbrojených síl Ruskej federácie Vladimíra Putina, ozbrojených síl Ruskej federácie a jej veliteľov voči zvrchovanému a demokratickému štátu Ukrajina ako akt bezdôvodnej vojenskej agresie, vrátane zločinov proti ľudskosti a vojnových zločinov a uznesenia zo 16. februára 2023 k stupňujúcej sa vojenskej agresii Ruskej federácie proti Ukrajine;

**a so zreteľom** na správy komisára ukrajinského parlamentu pre ľudské práva obsahujúce informácie o vraždení, mučení a znásilňovaní žien a detí, spolu s protiprávnymi deportáciami tisícok Ukrajiniek a Ukrajincov do Ruskej federácie;

**vyjadruje** mimoriadne pobúrenie nad spomínanými zverstvami, vrátane protiprávnych deportácií žien a detí, ktoré sú proti svojej vôli odvádzané na územie Ruskej federácie, kde čelia umiestňovaniu v záchytných táboroch, zmenám identity a ďalším skutkom, ktoré môžu napĺňať skutkovú podstatu vojnových zločinov a zločinov proti ľudskosti;

**vyzýva** Ruskú federáciu, aby okamžite ukončila všetky vojenské akcie na Ukrajine a bezpodmienečne stiahla všetky vojská, polovojenské organizácie a vojenské vybavenie z celého medzinárodne uznaného územia Ukrajiny;

**vyzýva** Ruskú federáciu k okamžitému zastaveniu deportácii ukrajinských detí a žien a k vráteniu deportovaných osôb naspäť na Ukrajinu;

**deklaruje** záujem pomôcť ukrajinskému ľudu s vyšetrovaním najzávažnejších zločinov podľa medzinárodného práva páchaných v súvislosti s agresiou Ruskej federácie proti Ukrajine vrátane tých, ktoré sú páchané na civilnom obyvateľstve;

**berie na vedomie** rozhodnutie senátu prípravného konania Medzinárodného trestného súdu vydať príkaz na zatknutie na prezidenta Ruskej federácie Vladimíra Putina a komisárku pre ľudské práva Ruskej federácie Mariu Lvovu Belovú kvôli podozreniu zo spáchania vojnových zločinov protiprávnej deportácie detí;

**vyzýva** generálneho prokurátora Slovenskej republiky, aby posúdil, či násilným premiestňovaním detí z územia Ukrajiny na územie Ruskej federácie nedochádza k páchaniu trestného činu genocídia a v nadväznosti na to zvážil začatie trestného stíhania;

**žiada vládu** Slovenskej republiky, aby na vnútroštátnej úrovni poskytla potrebnú pomoc ukrajinským orgánom v ich úsilí bojovať proti beztrestnosti za najzávažnejšie zločiny podľa medzinárodného práva vrátane vojnových zločinov a zločinov proti ľudskosti;

**žiada vládu** Slovenskej republiky aby v súčinnosti s ostatnými vládami členských štátov Európskej únie podnikla všetky potrebné kroky v medzinárodných inštitúciách s cieľom podporiť stíhanie predstaviteľov ruského režimu a všetkých tých, ktorí sú zodpovední za páchanie najzávažnejších zločinov podľa medzinárodného práva, vrátane príslušníkov ruských ozbrojených síl a polovojenských jednotiek ako aj vládnych predstaviteľov;

**vyzýva medzinárodné organizácie,** najmä Organizáciu Spojených národov a Medzinárodný výbor Červeného kríža k zvýšeniu úsilia o to, aby sa deportované osoby, ktoré sa momentálne nachádzajú v Ruskej federácii, vrátili k svojim rodinám na Ukrajine.